《送王瞻叔总领》
宋代·李石

吴山浮海青，蜀山粘雪白。
两山相西东，渺渺万里隔。
一官谁卑高，博士省中客。
岁月成后先，去住作分拆。
先生何时来，六经尚遗泽。
衣钵肯付我，颇任弟子责。
须髯襄阳翁，龙凤出窟宅。
典刑耆旧内，卿月耀词伯。
归路入西湖，官梅已堪摘。
好将软红书，博此千顷窄。
夷吾王郎孙，江左书竹帛。
临风失惊呼，看刷九霄翮。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。